Након неколико Ханибалових победа, а посебно победе у бици на Тразименском језеру Римљани су изабрали диктатора Квинта Фабија Максима Кунктатора. Марко Минуције Руф је именован за команданта коњице, тј. диктаторовога заменика. Обично би диктатор именовао свога команданта коњице, али Фабију је именован Марко Минуције као командант коњице. Фабије је требало да припреми одбрану Рима у случају да Ханибал крене на град. Марко Минуције Руф је добио задатак да мобилише 2 римске и 2 савезничке легије. Фабије Максим је спроводио стратегију избегавања одлучне битке и нападања само тамо где би био у изразитој предности. Ханибал је настојао разним провокацијама да навуче Фабија Максима у одлучну битку, али Фабије би одбијао битку и пратио Картагињане са удаљености и стално маневрисао држећи се вишега терена где картагињанска коњица није могла да дође до изражаја. Редовно би нападали картагињанске издвојене јединице, посебно јединице задужене за снабдевање. Нападали би где год би били у предности. Ханибал је испробавао римско стрпљење уништавајући им велику имовину. Марко Минуције Руф је био незадовољан Фабијевом стратегијом и стално се залагао за директан сукоб са Ханибалом, а Фабија Максима је називао кукавицом.